### **МИНИСТЕРСТВО НА ЗЕМЕДЕЛИЕТО**

Проект

**НАРЕДБА № …………………….**

**от ………………………………. г.**

**за прилагане на подмярка 22.1 „Извънредно временно подпомагане за земеделските стопани, които са особено засегнати от последиците от руското нашествие в Украйна“ от Програмата за развитие на селските райони за периода 2014 – 2020 г.**

# Глава първа

ОБЩИ ПОЛОЖЕНИЯ

## **Чл. 1.** (1) С тази наредба се уреждат условията и редът за прилагане на подмярка 22.1 „Извънредно временно подпомагане за земеделските стопани, които са особено засегнати от последиците от руското нашествие в Украйна“ от Програмата за развитие на селските райони за периода 2014 – 2020 г. (ПРСР 2014 – 2020 г.), съфинансирана от Европейския земеделски фонд за развитие на селските райони.

(2) Наредбата се издава за прилагане на чл. 39в от Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L, бр. 347 от 20 декември 2013 г.), наричан по-нататък „Регламент (ЕС) № 1305/2013“.

## **Чл. 2.** (1) Подпомагането по тази наредба се предоставя под формата на еднократно платима сума като спешна безвъздмезна финансова помощ при спазване на изискванията на:

1. Регламент (ЕС) № 1305/2013;

2. Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (Регламент (ЕС) № 1306/2013) (ОВ L, бр. 347 от 20 декември 2013 г.), наричан по-нататък „Регламент (ЕС) № 1306/2013“;

3. Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правилата за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L, бр. 347 от 20 декември 2013 г.);

4. Регламент за изпълнение (ЕС) № 809/2014 на Комисията от 17 юли 2014 година за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (OВ L, бр. 227 от 31 юли 2014 г.), наричан по-нататък „Регламент за изпълнение (ЕС) № 809/2014“;

5. Регламент (ЕС) 2022/1033 на Европейския парламент и на Съвета от 29 юни 2022 година за изменение на Регламент (ЕС) № 1305/2013 във връзка със специална мярка за предоставяне на извънредно временно подпомагане от Европейския земеделски фонд за развитие на селските райони (ЕЗФРСР) в отговор на последиците от руското нашествие в Украйна (OB L, бр. 173 от 30 юни 2022г.).

(2) Подпомагането по тази наредба се предоставя в съответствие с принципите на добро финансово управление, публичност и прозрачност и има за цел да допринесе за продоволствената сигурност, за преодоляване на пазарните дисбаланси и непрекъснатост на стопанската дейност на земеделските стопани.

# Глава втора

УСЛОВИЯ ЗА ПРЕДОСТАВЯНЕ НА ПОМОЩТА

### Раздел I

**Допустими за подпомагане земеделски стопани**

## **Чл. 3.** Допустими за подпомагане са земеделски стопани, осъществяващи дейност на територията на Република България, които са:

1. кандидатствали по схемите за обвързано с производството подпомагане по чл. 18, т. 1-8 и чл. 35, т. 4 от Наредба № 3 от 2015 г. за условията и реда за прилагане на схемите за директни плащания (обн., ДВ, бр. 16 от 2015 г.), наричана по – нататък „Наредба № 3 от 2015 г.“, през кампания 2021 и кампания 2022; или

2. кандидатствали по схемата за плащане за селскостопански практики, които са благоприятни за климата и околната среда (зелени директни плащания) и схемите за обвързано с производството подпомагане по чл. 18, т. 9-15 от Наредба № 3 от 2015 г., през кампания 2021 и кампания 2022; или

3. кандидатствали за подпомагане по схемата за плащане за селскостопански практики, които са благоприятни за климата и околната среда (зелени директни плащания) и да са осъществявали дейност в направление „розопроизводство“ и/или „винени лозя“ и/или да са отглеждали „слънчоглед“ през кампания 2021 и кампания 2022; или

4. регистрирани по Наредба № 3 от 1999 г. за създаване и поддържане на регистър на земеделските стопани (обн., ДВ, бр. 10 от 1999 г.), наричана по-нататък „Наредба № 3 от 1999 г.“, за стопанската година 2021 – 2022 г. с площи с култивирани гъби; или

5. регистрирани по Наредба № 3 от 1999 г. за стопанската 2021 – 2022 г. и да са собственици на мъжки телета за угояване от 6 месеца до 24 месеца и/или на телета за угояване от 6 месеца до 24 месеца, чиито майки са чистопородни крави от специализирани месодайни породи.

## **Чл. 4.** Земеделските стопани, заявили за подпомагане зеленчуци оранжерийно производство в отопляеми оранжерии, трябва да имат в оранжерията инсталация за отопление.

### Раздел ІІ

**Допустими дейности, култури и животни**

## **Чл. 5.** Подпомагането по тази наредба се предоставя на допустими земеделски стопани по чл. 3, осъществяващи дейност в секторите „Растениевъдство“ и „Животновъдство“.

## **Чл. 6.** (1) Допустимите култури в сектор „Растениевъдство“ са културите, посочени в приложението, и култивираните гъби.

(2) Когато площите са заети с културите по приложението, с изключение на културите по ал. 3, същите трябва да са заявени по схемата за плащане за селскостопански практики, които са благоприятни за климата и околната среда (зелени директни плащания) и схемите за обвързано с производството подпомагане по чл. 18, т. 9 – 15 от Наредба № 3 от 2015 г. за кампания 2021 г. и кампания 2022 г.

(3) Когато площите са заети с „маслодайна роза“ или с „винени лозя“ или със „слънчоглед“, същите трябва да са заявени по схемата за плащане за селскостопански практики, които са благоприятни за климата и околната среда (зелени директни плащания) за кампания 2021 г. и кампания 2022 г.

## **Чл. 7.** (1) Допустимите животни в сектор „Животновъдство“ са:

1. едри преживни животни (ЕПЖ), заявени по схемите за обвързано с производството подпомагане по чл. 18, т. 1-5 и 8 от Наредба № 3 от 2015 г. през кампания 2021 и 2022 г.; или

2. дребни преживни животни (ДПЖ), заявени по схемите за обвързано с производството подпомагане по чл. 18, т. 6 и 7 и чл. 35, т. 4 от Наредба № 3 от 2015 г. през кампания 2021 и 2022 г.; или

3. телета за угояване – мъжки от 6 месеца до 24 месеца, отглеждани в животновъден обект по чл. 137 от Закона за ветеринарномедицинската дейност и регистрирани в Интегрираната информационна система на Българска агенция по безопасност на храните – ВетИс; или

4. телета за угояване от 6 месеца до 24 месеца, с майки от специализирани месодайни породи, отглеждани в животновъден обект по чл. 137 от Закона за ветеринарномедицинската дейност и регистрирани в Интегрираната информационна система на Българска агенция по безопасност на храните – ВетИс.

(2) Допустимите за подпомагане ЕПЖ и ДПЖ по ал. 1, т. 1 и 2 се определят, без да се изисква реализация на продукцията по чл. 19, ал. 6, чл. 19а, ал. 6, чл. 23, ал. 4 и чл. 24, ал. 4 от Наредба № 3 от 2015 г.

(3) Допустимите за подпомагане телета за угояване по ал. 1, т. 3 и 4 са животни, които не са заявени по схемите за обързано с производството подпомагане по чл. 18, т. 1 – 5 от Наредба № 3 от 2015 г.

(4) Допустимите телета за угояване по ал. 1, т. 4 са телета за угояване с майки от специализираните месодайни породи*:* Абердин ангус, Лимузин, Херефорд, Гаскон, Обрак, Месодаен симентал, Шароле, Блонд А' Китен, Кианина, Маркиджана, Галоуей, Белгийско синьо.

## **Чл. 8.** (1) Един земеделски стопанин може да кандидатства за подпомагане за повече от един от секторите по чл. 6 и 7.

(2) Едно и също животно, допустимо за подпомагане, може да получи подпомагане само по едно ниво на плащане.

### Раздел ІІІ

**Финансови условия за подпомагане**

## **Чл. 9.** Подпомагането се предоставя в рамките на наличните средства по мярка 22 „Извънредно временно подпомагане за земеделските стопани и малки и средни предприятия, които са особено засегнати от последиците от руското нашествие в Украйна“ от ПРСР 2014 – 2020 г.

## **Чл. 10.** (1) Един земеделски стопанин може да получи подпомагане в размер на не повече от максималния размер по чл. 39в, параграф 4 от Регламент (ЕС) № 1305/2013.

(2) При определяне на максималния размер по ал. 1 Държавен фонд „Земеделие“ – Разплащателна агенция (ДФЗ – РА) взема предвид подпомагането, предоставено към началната дата на срока на прием по чл. 14, ал. 2, по нотифицираната схема за държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ и по Наредба № 1 от 2022 г. за условията и реда за предоставяне на извънредна финансова помощ на земеделски стопани от определени сектори (обн., ДВ, бр. 55 от 2022 г.).

## **Чл. 11.** Размерът наподпомаганите площи и животни се определя по следния начин:

1. по-малкият размер измежду размера на установената допустима площ по схемата за плащане за селскостопански практики, които са благоприятни за климата и околната среда (зелени директни плащания), и по схемите по чл. 18, т. 9 – 15 от Наредба № 3 от 2015 г. за кампания 2021, но не повече от по-малкия размер измежду размера на заявените площи по схемата за плащане за селскостопански практики, които са благоприятни за климата и околната среда (зелени директни плащания) и по схемите по чл. 18, т. 9 – 15 от Наредба № 3 от 2015 г., през кампания 2022 г. Площите по схемата за плащане за селскостопански практики, които са благоприятни за климата и околната среда (зелени директни плащания), и по схемите по чл. 18, т. 9 – 15 от Наредба № 3 от 2015 г. трябва да са заети със съответната земеделска култура от приложението към чл. 6, ал. 1; и/или

2. броя на установените допустими животни от съответния вид за кампания 2021 по схемите по чл. 18, т. 1 – 8, и чл. 35, т. 4 от Наредба № 3 от 2015, но не повече от броя на заявените по схемите по чл. 18, т. 1 – 8 и чл. 35, т. 4 от Наредба № 3 от 2015 животни от същия вид за кампания 2022 г.; и/или

3. размера на установената допустима площ по схемата за плащане за селскостопански практики, които са благоприятни за климата и околната среда (зелени директни плащания), заета с маслодайна роза и/или с винени лозя и/или слънчоглед през кампания 2021, но не повече от размера на заявените площи с маслодайна роза и/или с винени лозя и/или слънчоглед през кампания 2022 по схемата за плащане за селскостопански практики, които са благоприятни за климата и околната среда (зелени директни плащания); и/или

4. установените при проверка на място площи в квадратни метри, заети с култивирани гъби; и/или

5. броя на наличните в стопанството към 30.06.2022 г. телета за угояване – мъжки от 6 месеца до 24 месеца, отглеждани в животновъден обект по чл. 137 от Закона за ветеринарномедицинската дейност и регистрирани в Интегрираната информационна система на Българска агенция по безопасност на храните – ВетИс; и/или

6. броя на наличните в стопанството към 30.06.2022 г. телета за угояване от 6 месеца до 24 месеца, от майки от специализирани месодайни породи, отглеждани в животновъден обект по чл. 137 от Закона за ветеринарномедицинската дейност и регистрирани в Интегрираната информационна система на Българска агенция по безопасност на храните – ВетИс.

## **Чл. 12.** Подпомагането по подмярката представлява еднократно платима сума в размер на:

1. за площ с плодове:

а) до 4, 99 ха – 450 лева;

б) от 5 ха до 9, 99 ха – 2 000 лева;

в) от 10 ха до 19, 99 ха – 4 000 лева;

г) от 20 ха до 29, 99 ха – 7 000 лева;

д) от 30 ха до 49, 99 ха – 11 000 лева;

е) равна на 50 ха или над 50 ха – 25 000 лева;

2. за площ със зеленчуци полски:

а) до 4, 99 ха – 400 лева;

б) от 5 ха до 9, 99 ха – 2 300 лева;

в) от 10 ха до 19, 99 ха – 4 500 лева;

г) от 20 ха до 29, 99 ха – 8 000 лева;

д) от 30 ха до 49, 99 ха – 12 500 лева;

е) равна на 50 ха или над 50 ха – 29 000 лева;

3. за площ със зеленчуци оранжерийно производство:

а) отглеждани в отопляеми оранжерии – 29 000 лева;

б) отглеждани в неотопляеми оранжерии – 1 500 лева;

4. за площ с маслодайна роза:

а) до 4, 99 ха – 200 лева;

б) от 5 ха до 9, 99 ха – 900 лева;

в) от 10 ха до 19, 99 ха – 1 800 лева;

г) от 20 ха до 29, 99 ха – 3 200 лева;

д) от 30 ха до 49, 99 ха – 4 800 лева;

е) равна на 50 ха или над 50 ха – 11 000 лева;

5. за площ с винени лозя:

а) до 4, 99 ха – 300 лева;

б) от 5 ха до 9, 99 ха – 1 300 лева;

в) от 10 ха до 19, 99 ха – 2 500 лева;

г) от 20 ха до 29, 99 ха – 4 500 лева;

д) от 30 ха до 49,99 ха – 7 000 лева;

е) равна на 50 ха или над 50 ха – 20 000 лева;

6. за площ със слънчоглед:

а) от 0,5 ха до 4,99 ха – 150 лева;

б) от 5 ха до 9,99 ха – 350 лева;

в) от 10 ха до 29, 99 ха – 850 лева;

г) от 30 ха до 99, 99 ха – 2800 лева;

д) от 100 до 149, 99 ха – 6 000 лева;

7. за площ с гъби:

а) до 499, 9 кв.м. – 2 000 лева;

б) от 500 кв.м. до 999, 99 кв.м. – 6 600 лева;

в) от 1 000 кв.м. до 1499, 99 кв.м. – 11 600 лева;

г) от 1500 кв.м. до 1999, 99 кв.м. – 16 400 лева;

д) равна на 2000 кв. м. или над 2000 кв.м. – 29 000 лева;

8. за брой овце и кози:

а) от 10 бр. до 49 бр. – 650 лева;

б) от 50 бр. до 199 бр. – 2 150 лева;

в) от 200 бр. до 499 бр. – 5 150 лева;

г) равен на 500 бр. или над 500 бр. – 17 000 лева;

8. за брой биволи:

а) от 10 бр. до 49 бр. – 2 000 лева;

б) от 50 бр. до 199 бр. – 7 000 лева;

в) от 200 бр. до 499 бр. – 24 000 лева;

9. за брой млечни крави:

а) от 5 бр. до 9 бр. – 500 лева;

б) от 10 бр. до 49 бр. – 1 500 лева;

в) от 50 бр. до 199 бр. – 4 500 лева;

г) от 200 бр. до 499 бр. – 15 000 лева;

д) равен на 500 бр. или над 500 бр. – 29 000 лева;

10. за брой месодайни крави:

а) от 5 бр. до 9 бр. – 400 лева;

б) от 10 бр. до 49 бр. – 1 000 лева;

в) от 50 бр. до 199 бр. – 3 700 лева;

г) от 200 бр. до 499 бр. – 12 500 лева;

д) равен на 500 бр. или над 500 бр – 29 000 лева;

11. за брой телета за угояване – мъжки от 6 месеца до 24 месеца:

а) от 5 бр. до 9 бр. – 1 000 лева;

б) от 10 бр. до 49 бр. – 3 000 лева;

в) от 50 бр. до 99 бр. – 10 500 лева;

г) от 100 до 149 бр. – 20 000 лева;

д) равен на 150 бр. или над 150 бр. – 29 000 лева;

12. за брой телета за угояване от 6 месеца до 24 месеца, от майки от специализирани месодайни породи:

а) от 5 бр. до 9 бр. – 2 000 лева;

б) от 10 бр. до 49 бр. – 6 300 лева;

в) от 50 бр. до 99 бр. – 20 500 лева;

г) със 100 бр. или над 100 бр. – 29 000 лева.

# Глава трета

РЕД ЗА КАНДИДАТСТВАНЕ И ЗА ИЗПЛАЩАНЕ НА ПОДПОМАГАНЕ

### Раздел I.

**Ред за кандидатстване**

## **Чл. 13.** (1) Подпомагането по реда на тази наредба се предоставя въз основа на заявление за подпомагане, одобрено от ДФЗ – РА.

(2) Заявлението за подпомагане по ал. 1 е по образец, утвърден със заповед на изпълнителния директор на ДФЗ – РА.

(3) Към заявлението за подпомагане се прилага декларация, че земеделският стопанин е запознат, че максималният размер на подпомагането по подмярката е в размер на левовата равностойност на 15 000 евро, при отчитане на предоставеното подпомагане по нотифицирана схема за държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ и Наредба № 1 от 2022 г. за условията и реда за предоставяне на извънредна финансова помощ на земеделски стопани от определени сектори.

## **Чл. 14.** (1) Земеделските стопани подават заявления за подпомагане в срок за прием, определен със заповед на изпълнителния директор на ДФЗ – РА, съгласувана предварително с министъра на земеделието. Срокът се брои в календарни дни. Когато последният ден от срока е неприсъствен, срокът изтича в първия следващ присъствен ден.

(2) В заповедта по ал. 1 се съдържа начална и крайна дата на срока за прием и бюджет.

(3) Заповедта по ал. 1 се публикува два работни дни преди началото на приема на интернет страниците на Министерството на земеделието (МЗм) и на ДФЗ – РА.

(4) Изпълнителният директор на ДФЗ - РА, може да измени заповедта по ал. 1, след предварително съгласуване с министъра на земеделието. Заповедта за изменение се публикува на интернет страниците на МЗм и ДФЗ – РА.

## **Чл. 1****5**. (1) Заявлението за подпомагане се подава лично или от упълномощено лице с нотариално заверено пълномощно в общински служби по земеделие по:

1. постоянен адрес на кандидата – физическо лице;

2. адрес на управление на кандидата – юридическо лице или едноличен търговец.

(2) Служителите от общинските служби по земеделие оказват помощ на земеделските стопани при въвеждане на данните в заявлението за подпомагане.

(3) Заявление за подпомагане се разпечатва в два екземпляра и се подписва от земеделския стопанин/упълномощеното лице. Всяко заявление получава идентификационен номер с отбелязана дата на подаване, който се генерира автоматично. Датата на разпечатване и подписване на заявлението се счита за дата на подаване на заявлението за подпомагане в ДФЗ – РА.

(4) Един екземпляр от заявлението за подпомагане се предоставя на земеделския стопанин или на упълномощеното от него лице. Вторият екземпляр се предоставя на ДФЗ – РА, като общинските служби по земеделие са длъжни да предоставят заявленията за подпомагане и придружаващите ги документи на отдел „Прилагане на схемите и мерките за подпомагане“ (ОПСМП) при Областна дирекция на ДФЗ – РА в областта, в която се намира общинската служба. Предаването се извършва с приемно-предавателен протокол.

(5) Служител на ОПСМП при Областна дирекция на ДФЗ – РА в областта, в която се намира общинската служба, проверява предоставените документи за окомплектованост и легитимност. Когато при проверката се констатират непълноти или несъответствия, служител на ОПСМП уведомява земеделския стопанин на посочения от него в заявлението за подпомагане телефон. Земеделският стопанин в рамките на срока за прием по чл. 14, ал. 1 може да се яви в ОПСМП и да отстрани откритите непълноти или несъответствия.

(6) Когато земеделският стопанин не се яви и не отстрани в указания срок по ал. 5, откритите непълноти или несъответствия, производството се прекратява.

### Раздел II

**Процедура за разглеждане на заявления за подпомагане**

## **Чл. 16.** (1) Държавен фонд „Земеделие“ – Разплащателна агенция извършва административни проверки и проверки на място на подадените заявления на подпомагане съгласно Регламент за изпълнение (ЕС) № 809/2014.

(2) При извършване на проверките по ал. 1 ДФЗ – РА използва и наличната информация в Интегрираната информационна система на Българската агенция по безопасност на храните – ВетИС, както и наличната информация от Интегрирана система за администриране и контрол.

(3) При разглеждане на заявленията за подпомагане на земеделските стопани по чл. 3, т. 1, 2 и 3 се вземат предвид и данните и резултатите от проверките на място, приключили през кампания 2021, извършени съобразно Регламент за изпълнение (ЕС) № 809/2014.

## **Чл. 17.** (1) Държавен фонд „Земеделие“ – Разплащателна агенция извършва проверки на заявленията за подпомагане на земеделски стопани по чл. 3, т. 5 и въз основа на справка от изпълнителния директор на Българската агенция по безопасност на храните.

(2) Изпълнителният директор на Българската агенция по безопасност на храните предоставя еднократно на ДФЗ – РА в срок до два дни след обнародването на наредбата справката по ал. 1, която съдържа броя на наличните в стопанство към 30.06.2022 г. телета за угояване от 6 месеца до 24 месеца, номер на ушната марка на животното, пол, порода, собственик на животното, номер на животновъден обект и собственик/наемател на животновътновъден обект.

### Раздел III

**Ред за предоставяне на подпомагане**

## **Чл. 18.** Когато плащанията по подадените заявления за подпомагане превишат бюджета съгласно заповедта по чл. 13, ДФЗ – РА намалява одобреното подпомагане пропорционално чрез прилагане на коефициент за намаление на всички подадени заявления за подпомагане.

## **Чл. 19.** (1) Държавен фонд „Земеделие“ – Разплащателна агенция чрез системата за електронни услуги на земеделските стопани по чл. 30, ал. 2, т. 6 от Закона за подпомагане на земеделските стопани уведомява земеделските стопани за изплатеното им подпомагане или за отказа за подпомагане.

(2) Държавен фонд „Земеделие“ – Разплащателна агенция отказва изплащане на подпомагане, когато:

1. земеделските стопани не отговарят на изискванията по чл. 3;

2. площите и/или животните не отговарят на изискванията по чл. 6, 7 и 11;

3. при проверките се установи неспазване изискванията на тази наредба.

# Глава четвърта

ОСИГУРЯВАНЕ НА ПУБЛИЧНОСТ

## **Чл. 20.** (1) С цел осигуряване на публичност и прозрачност до 30 април ДФЗ-РА публикува на електронната си страница информация за предходната финансова година за земеделските стопани, на които е извършено плащане.

(2) Данните на земеделския стопанин, получател на подпомагане, се публикуват в съответствие с [Регламент (ЕС) № 1306/2013](apis://Base=APEV&CELEX=32013R1306&Type=201/) и могат да бъдат обработени от органите за финансов контрол и от следствените органи на Европейския съюз и на държавите членки с цел защита на финансовите интереси на Съюза.

## **Чл. 21.** (1) След уведомяване за предоставяне на подпомагането земеделските стопани, които имат професионален уебсайт за земеделската си дейност, публикуват кратко описание на подпомагането, включващо целите и резултатите от подкрепата, като подчертават финансовото подпомагане от Европейския съюз.

(2) Когато ДФЗ - РА установи неспазване на задължението по ал. 1, уведомява земеделския стопанин и му дава едномесечен срок за изпълнение на задължението.

#### Допълнителна разпоредба

## **§ 1.** По смисъла на тази наредба „телета за угояване от 6 месеца до 24 месеца“ са телета и говеда от 6 месеца до 24 месеца, регистрирани в Интегрираната информационната система на БАБХ – ВетИс.

#### Заключителни разпоредби

## **§ 2.** Наредбата се издава на основание чл. 9а, т. 2 от Закона за подпомагане на земеделските производители.

## **§ 3.** В Наредба № 3 от 2015 г. за условията и реда за прилагане на схемите за директни плащания (обн., ДВ, бр. 16 от 2015 г.; доп., бр. 31 и 80 от 2015 г.; изм., бр. 16, 50 и 69 от 2016 г., бр. 19 и 77 от 2017 г., бр. 17 и 42 от 2018 г.; Решение № 8966 от 2.07.2018 г. на ВАС на РБ – бр. 57 от 2018 г.; бр. 73 от 2018 г., бр. 20 от 2019 г., бр. 18 и 77 от 2020 г., бр. 11 от 2021 г. и бр. 17 и 38 от 2022 г), се правят следните изменения и допълнения:

1. В чл. 27в, ал. 2 навсякъде в изречение второ думата „оторизираните“ се заменя с „установените“.

2. Създава се преходна разпоредба:

„Параграф единствен. За кампания 2022 г. кандидатите за подпомагане представят документите по чл. 32, ал. 1 в съответните областни дирекции на Държавен фонд „Земеделие“ в периода от 1 до 23 декември 2022 г. и от 9 до 17 януари 2023 г., с изключение на кандидатите по схемата по чл. 30б, които представят документите по чл. 32, ал. 1 в периода от 9 януари до 8 февруари 2023 г.“.

## **§ 4**. Наредбата влиза в сила от деня на обнародването ѝ в „Държавен вестник“.

**явор гечев**

*Министър на земеделието*

##### Приложение към чл. 6, ал. 1, т. 1

|  |  |  |
| --- | --- | --- |
| **Култури** | | |
| **Код на културата** | **Група култури** | **Група култура по подмярка** |
| 224010 – ягоди | Ягодоплодни видове – ОВОЩНИ ВИДОВЕ | **Плодове** |
| 224020 – малини | Ягодоплодни видове – ОВОЩНИ ВИДОВЕ |
| 221010 – ябълки | Семкови овощни видове – ОВОЩНИ ВИДОВЕ |
| 221020 – круши | Семкови овощни видове – ОВОЩНИ ВИДОВЕ |
| 222030 – кайсии/зарзали | Костилкови овощни видове – ОВОЩНИ ВИДОВЕ |
| 222040 – череши | Костилкови овощни видове – ОВОЩНИ ВИДОВЕ |
| 222050 – вишни | Костилкови овощни видове – ОВОЩНИ ВИДОВЕ |
| 222020 – праскови/нектарини | Костилкови овощни видове – ОВОЩНИ ВИДОВЕ |
| 222010 – сливи | Костилкови овощни видове – ОВОЩНИ ВИДОВЕ |
| 212000 – Десертни лозя | Десертни – ЛОЗЯ |
| 150000 – Картофи | Картофи | **Зеленчуци на открито** |
| 144010 – лук | Луковични зеленчукови култури – ПРЕСНИ ЗЕЛЕНЧУЦИ |
| 144020 – чесън | Луковични зеленчукови култури – ПРЕСНИ ЗЕЛЕНЧУЦИ |
| 143010 – моркови | Кореноплодни зеленчукови култури – ПРЕСНИ ЗЕЛЕНЧУЦИ |
| 142010 – главесто зеле | Листностъблени зеленчукови култури – ПРЕСНИ ЗЕЛЕНЧУЦИ |
| 141070 – дини | Плодови зеленчукови култури – ПРЕСНИ ЗЕЛЕНЧУЦИ |
| 141080 – пъпеши | Плодови зеленчукови култури – ПРЕСНИ ЗЕЛЕНЧУЦИ |
| 141013 – домати на открито | Плодови зеленчукови култури – ПРЕСНИ ЗЕЛЕНЧУЦИ |
| 141043 – краставици на открито | Плодови зеленчукови култури – ПРЕСНИ ЗЕЛЕНЧУЦИ |
| 141045 – корнишони на открито | Плодови зеленчукови култури – ПРЕСНИ ЗЕЛЕНЧУЦИ |
| 141030 – патладжан | Плодови зеленчукови култури – ПРЕСНИ ЗЕЛЕНЧУЦИ |
| 141023 – пипер на открито | Плодови зеленчукови култури – ПРЕСНИ ЗЕЛЕНЧУЦИ |
| 181010 – домати – оранжерийно производство | Плодови зеленчукови култури – ОРАНЖЕРИЙНИ ПЛОЩИ | **Оранжерийни зеленчуци** |
| 181040 – краставици – оранжерийно производство | Плодови зеленчукови култури – ОРАНЖЕРИЙНИ ПЛОЩИ |
| 181030 – пипер – оранжерийно производство | Плодови зеленчукови култури – ОРАНЖЕРИЙНИ ПЛОЩИ |
| 231010 – маслодайна роза | Медицински и Ароматни култури – МНОГОГОДИШНИ МЕДИЦИНСКИ И АРОМАТНИ КУЛТУРИ | **Маслодайна роза** |
| 211000 – Винени лозя | Винени-ЛОЗЯ | **Винени лозя** |
| 122010 – слънчоглед | Маслодайни култури – ТЕХНИЧЕСКИ КУЛТУРИ | **Слънчоглед** |